РЕПУБЛИКА СРБИЈА

НАРОДНА СКУПШТИНА

01 Број 06-2/438-21

27. октобар 2021. године

Б е о г р а д

**З А П И С Н И К**

**ПЕТЕ СЕДНИЦЕ ДРУГОГ РЕДОВНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У 2021. ГОДИНИ,**

**ОДРЖАНЕ 27. ОКТОБРА 2021. ГОДИНЕ**

Седница је почела у 11 часова и 40 минута.

Седници је председавао Стефан Кркобабић, потпредседник Народне скупштине.

Председавајући је, на основу службене евиденције о присутности народних посланика, констатовао да седници присуствују 143 народна посланика, а применом електронског система за гласање утврђено је да су у сали присутна 143 народна посланика, односно да је присутна већина од укупног броја народних посланика и да постоје услови за рад Народне скупштине, у смислу члана 88. став 5. Пословника Народне скупштине.

Обавестила је да је спречена да седници присуствује народни посланик Јустина Пупин Кошћал.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Слободан Алавања, Загорка Алексић, Светозар Андрић, Душан Бајатовић, Арђенд Бајрами, др Драгана Баришић, Надије Бећири, Јелисавета Вељковић, Соња Влаховић, Младен Грујић, Владимир Ђукановић, Милан Ђурица, Нинослав Ерић, Владан Заграђанин, Марко Зељуг, Милан Илић, Енис Имамовић, Биљана Јаковљевић, Крсто Јањушевић, Марија Јевђић, мр Јадранка Јовановић, Наташа Јовановић, Никола Јоловић, Шаип Камбери, Драгомир Карић, Елвира Ковач, Горан Ковачевић, Јован Колунџија, Ђорђе Комленски, Маријана Крајновић, Наташа Љубишић, Софија Максимовић, Љиљана Малушић, Владица Маричић, Драган Д. Марковић, Драган М. Марковић, Рајка Матовић, Јелена Мијатовић, Ђорђе Милићевић, Вук Мирчетић, Марко Младеновић, Милутин Мркоњић, Оливера Недељковић, Слађана Николић, проф. др Жарко Обрадовић, Милица Обрадовић, др Владимир Орлић, Јован Палалић, др Балинт Пастор, Золтан Пек, Горан Пекарски, Мира Петровић, Милена Поповић, Марина Рагуш, Катарина Ракић, Момир Стојилковић, проф. др Љубиша Стојмировић, Дејан Стошић, Смиља Тишма, др Емеше Ури, Мирсад Хоџић, Ана Чарапић, Александар Чотрић, Ацо Петровић, Љиљана Кузмановић-Вујаковић, Марина Мирковић, Мина Китановић, Јелена Стевановић, Предраг Милошевић и Јелена Катић.

Председавајући је, сагласно члану 86. став 2. Пословника, обавестио да је ова седница сазвана у року краћем од рока утврђеног у члану 86. став 1. Пословника, због потребе да Народна скупштина што пре размотри Предлог одлуке из предложеног дневног реда.

Затим је Народна скупштина прешла на утврђивање дневног реда.

Изјашњавајући се о предлогу за стављање на дневни ред акта по хитном поступку, Народна скупштина је прихватила предлог Одбора за административно-буџетска и мандатно-имунитетска питања да се, по хитном поступку, стави на дневни ред Предлог одлуке о образовању комисије за етику, који је поднео Народној скупштини 26. октобра 2021. године (од 146 присутних народних посланика, 145 је гласало за, а један није гласао).

Народна скупштина је, једногласно (од 146 присутних народних посланика, 146 је гласало за), утврдила дневни ред Пете седнице Другог редовног заседања Народне скупштине Републике Србије у 2021. години, у целини.

Тако утврђен дневни ред је следећи:

**1. Предлог одлуке о образовању Комисије за етику,** који је поднео Одбор за административно-буџетска и мандатно-имунитетска питања (број 02-1864/21 од 26. октобра 2021. године).

Затим је Народна скупштина прешла на рад по утврђеном дневном реду седнице, односно на јединствени претрес о **1. тачки дневног реда - ПРЕДЛОГУ ОДЛУКЕ О ОБРАЗОВАЊУ КОМИСИЈЕ ЗА ЕТИКУ.**

Председавајући Стефан Кркобабић, потпредседник Народне скупштине, сагласно члану 192. став 3. Пословника, отворио је јединствени претрес o Предлогу одлуке.

Пошто се нико од народних посланика није јавио за реч, председавајући је, на основу члана 98. став 4. Пословника, закључио јединствени претрес о Предлогу одлуке и сагласно члану 87. став 5. Пословника, одредио среду, 27. октобар 2021. године, са почетком у 11 часова и 45 минута, као Дан за гласање о јединој тачки дневног реда Пете седнице Другог редовног заседања Народне скупштине Републике Србије у 2021. години.

Применом електронског система за гласање утврђено је да су у сали присутна 143 народна посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда –** **ПРЕДЛОГ ОДЛУКЕ О ОБРАЗОВАЊУ КОМИСИЈЕ ЗА ЕТИКУ**

Народна скупштина је, већином гласова свих народних посланика (од 146 присутних народних посланика, 145 је гласало за, а један није гласао), прихватила Предлог одлуке, у начелу.

Народна скупштина је посебно одлучила да постоје нарочито оправдани разлози за ступање одлуке на снагу у року краћем од осам дана од дана њеног објављивања (од 146 присутних народних посланика, 146 је гласало за).

Народна скупштина је, већином гласова свих народних посланика (од 146 присутних народних посланика, 146 је гласало за), усвојила Предлог одлуке о образовању Комисије за етику, у целини.

Пошто је Народна скупштина обавила разматрање и одлучивање о јединој тачки дневног реда седнице, председавајући Стефан Кркобабић, потпредседник Народне скупштине, сагласно члану 102. Пословника, закључио је Пету седницу Другог редовног заседања Народне скупштине Републике Србије у 2021. години.

Седница је закључена у 11 часова и 45 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић